ส่วนที่ 3 ฐานะการเงินและผลการดำเนินงาน

  รายงานความรับผิดชอบของคณะกรรมการบริษัทต่อรายงานทางการเงิน

คณะกรรมการบริษัทได้ตระหนักถึงภาระหน้าที่และความรับผิดชอบในฐานะกรรมการบริษัทจดทะเบียนในการเป็นผู้รับผิดชอบต่องบการเงินของ
บริษัท โอซีซี จำกัด (มหาชน)
ซึ่งงบการเงินดังกล่าวได้จัดทำขึ้นตามมาตรฐานการรายงานทางการเงิน (TFRS)
โดยมีการพิจารณาเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
ประกอบกับการใช้ดุลยพินิจอย่างรอบคอบระมัดระวังและประมาณการที่สมเหตุสมผลในการจัดทำ
มีการเปิดเผยข้อมูลสำคัญอย่างเพียงพอในหมายเหตุประกอบงบการเงิน
ตลอดจนได้แสดงคำอธิบายและการวิเคราะห์ฐานะการเงินและผลการดำเนินงานของบริษัท
เพื่อให้เกิดประโยชน์ต่อผู้ถือหุ้นและนักลงทุนทั่วไป ทั้งนี้
งบการเงินดังกล่าวได้ผ่านการตรวจสอบและให้ความเห็นอย่างไม่มีเงื่อนไขจากผู้สอบบัญชีรับอนุญาตที่เป็นอิสระ

นอกจากนี้คณะกรรมการบริษัทได้ส่งเสริมให้บริษัท มีการปฏิบัติตามหลักการกำกับดูแลกิจการที่ดี
ตลอดจนจัดให้มีระบบการบริหารความเสี่ยง
และระบบการควบคุมภายในที่มีประสิทธิภาพและประสิทธิผล
เพื่อให้มั่นใจได้ว่าการบันทึกข้อมูลทางบัญชีมีความถูกต้อง ครบถ้วน
และเพียงพอที่จะดำรงรักษาไว้ซึ่งทรัพย์สินของบริษัท
รวมถึงป้องกันไม่ให้เกิดการทุจริตหรือการดำเนินการที่ผิดปกติอย่างมีสาระสำคัญ

ในการนี้คณะกรรมการตรวจสอบของบริษัท
ซึ่งประกอบด้วยกรรมการที่เป็นอิสระได้ทำหน้าที่สอบทานเกี่ยวกับคุณภาพของรายงานทางการเงินและระบบการควบคุมภายใน
ซึ่งความเห็นของคณะกรรมการตรวจสอบได้ปรากฏในรายงานคณะกรรมการตรวจสอบ
ที่แสดงไว้ในรายงานประจำปีและแบบแสดงรายการข้อมูลประจำปี (แบบ 56-1) แล้ว

คณะกรรมการบริษัทจึงมีความเห็นว่าการกำกับดูแลกิจการที่ดี ระบบการบริหารความเสี่ยง
และระบบการควบคุมภายในของบริษัท มีความเพียงพอและเหมาะสม
สามารถสร้างความเชื่อมั่นอย่างสมเหตุสมผลได้ว่างบการเงินของบริษัท สำหรับปีสิ้นสุดวันที่ 31
ธันวาคม 2557 ได้จัดทำและเปิดเผยโดยถูกต้องตามที่ควรในสาระสำคัญ

นางกาญจนา สายสิริพร นางธีรดา อำพันวงษ์

ประธานกรรมการ กรรมการผู้จัดการและประธานเจ้าหน้าที่บริหาร

1.  ข้อมูลทางการเงินที่สำคัญ

ข้อมูลทางการเงินโดยสรุปของบริษัท

(หน่วย 1 : 1000 บาท)

  ----------------------------- ----------- --------- ----------- --------- ----------- ---------
  รายการ                        ปี 2557                ปี 2556                ปี 2555      

  รายได้จากการขาย                1,419,159   100.00%   1,506,776   100.00%   1,584,318   100.00%

  หัก ต้นทุนขาย                    724,946     51.08%    774,120     51.38%    803,637     50.72%

  กำไรขั้นต้น                      694,213     48.92%    732,656     48.62%    780,681     49.28%

  หัก ค่าใช้จ่ายในการขายและบริหาร    616,769     43.46%    656,329     43.56%    677,730     42.78%

  กำไรจากการดำเนินงาน            77,444      5.46%     76,327      5.07%     102,951     6.50%

  บวก รายได้อื่น                   40,284      2.84%     49,000      3.25%     39,883      2.52%

  กำไรก่อนดอกเบี้ยจ่ายและภาษีเงินได้   117,728     8.30%     125,327     8.32%     142,834     9.02%

  กำไรก่อนภาษีเงินได้               117,728     8.30%     125,327     8.32%     142,834     9.02%

  หัก ภาษีเงินได้                   22,236      1.57%     23,954      1.59%     35,875      2.26%

  กำไร(ขาดทุน)สุทธิ                95,492      6.73%     101,373     6.73%     106,959     6.75%
  ----------------------------- ----------- --------- ----------- --------- ----------- ---------

  ----------------------------- ----------- --------- ----------- --------- ----------- ---------
  รายได้รวม                      1,459,443   100.00%   1,555,776   100.00%   1,624,201   100.00%

  ค่าใช้จ่ายรวม                    1,341,715   91.93%    1,430,449   91.94%    1,481,367   91.21%

  กำไรก่อนดอกเบี้ยจ่ายและภาษีเงินได้   117,728     8.07%     125,327     8.06%     142,834     8.79%

  หัก ภาษีเงินได้                   22,236      1.52%     23,954      1.54%     35,875      2.21%

  กำไร(ขาดทุน)สุทธิ                95,492      6.54%     101,373     6.52%     106,959     6.59%
  ----------------------------- ----------- --------- ----------- --------- ----------- ---------

อัตราส่วนทางการเงินที่สำคัญ

  ------------------------------------------------ -------- ----- ------- ----- -------- -----
                                                   ปี 2557         ปี 2556        ปี 2555   

  อัตราส่วนสภาพคล่อง (LIQUIDITY RATIO)                                                      

  อัตราส่วนสภาพคล่อง                                  3.22     เท่า   3.00    เท่า   2.21     เท่า

  อัตราส่วนสภาพคล่องหมุนเร็ว                            1.22     เท่า   1.33    เท่า   1.32     เท่า

  อัตราส่วนสภาพคล่องกระแสเงินสด                        0.64     เท่า   0.28    เท่า   0.48     เท่า

  อัตราส่วนหมุนเวียนลูกหนี้การค้า                          6.41     เท่า   5.87    เท่า   6.17     เท่า

  ระยะเวลาเก็บหนี้เฉลี่ย                                56       วัน    61      วัน    58       วัน

  อัตราส่วนหมุนเวียนสินค้าคงเหลือ                         2.81     เท่า   2.97    เท่า   3.66     เท่า

  ระยะเวลาขายสินค้าเฉลี่ย                              128      วัน    121     วัน    98       วัน

  อัตราส่วนหมุนเวียนเจ้าหนี้                              5.03     เท่า   5.13    เท่า   6.19     เท่า

  ระยะเวลาชำระหนี้                                   72       วัน    70      วัน    58       วัน

  Cash Cycle                                       112      วัน    112     วัน    98       วัน

  อัตราส่วนแสดงความสามารถในการหากำไร(PROFITABILITY                                         
  RATIO)                                                                                 

  อัตรากำไรขั้นต้น                                     48.92    %     48.62   %     49.28    %

  อัตรากำไรจากการดำเนินงาน                           5.46     %     5.07    %     6.50     %

  อัตรากำไรอื่น                                       2.76     %     3.15    %     2.46     %

  อัตราส่วนเงินสดต่อการทำกำไร                          195.86   %     93.01   %     109.97   %

  อัตรากำไรสุทธิ                                      6.54     %     6.52    %     6.59     %

  อัตราผลตอบแทนผู้ถือหุ้น                                12.66    %     14.36   %     16.46    %

  อัตราส่วนแสดงประสิทธิภาพในการดำเนินงาน (EFFICIENCY                                          
  RATIO)                                                                                 

  อัตราผลตอบแทนจากสินทรัพย์                            8.94     %     9.82    %     11.26    %

  อัตราผลตอบแทนจากสินทรัพย์ถาวร                        54.94    %     59.65   %     69.07    %

  อัตราการหมุนของสินทรัพย์                              1.37     เท่า   1.51    เท่า   1.71     เท่า

  อัตราส่วนวิเคราะห์นโยบายทางการเงิน(FINANCIAL RATIO)                                         

  อัตราส่วนหนี้สินต่อส่วนของผู้ถือหุ้น                         0.40     เท่า   0.43    เท่า   0.50     เท่า

  อัตราส่วนความสามารถชำระดอกเบี้ย                      NA             NA            NA       

  อัตราส่วนความสามารถชำระภาระผูกพัน                    0.96     เท่า   1.12    เท่า   2.03     เท่า

  อัตราการจ่ายเงินปันผล                                               47.35   %     44.88    %
  ------------------------------------------------ -------- ----- ------- ----- -------- -----

2.  การวิเคราะห์และคำอธิบายของฝ่ายจัดการ

1.  ผลการดำเนินงานและฐานะการเงิน

    1.  ภาพรวมของผลการดำเนินงานและฐานะการเงินที่ผ่านมา

ในปี 2557 บริษัทมีรายได้รวม 1,459.44 ล้านบาท เปรียบเทียบกับปีก่อนลดลง 96.33 ล้านบาท
คิดเป็นอัตราส่วนลดลง 6.19% มีค่าใช้จ่ายรวมทั้งสิ้น 1,341.71 ล้านบาท ลดลงจากปีก่อน 88.73
ล้านบาท คิดเป็นอัตราส่วนลดลง 6.20% และมีกำไรสุทธิหลังจากหักภาษีเงินได้นิติบุคคลแล้ว 95.49
ล้านบาท เปรียบเทียบกับปีก่อนลดลง 5.88 ล้านบาท คิดเป็นอัตราส่วนลดลง 5.80%

สินทรัพย์รวม ณ วันที่ 31 ธันวาคม 2557 มีมูลค่า 1,091.94 ล้านบาท เพิ่มขึ้นจากปีก่อน 46.75
ล้านบาท หรือ 4.47% โดยมีสินทรัพย์หมุนเวียนเพิ่มขึ้น 34.90 ล้านบาท
และมีสินทรัพย์ไม่หมุนเวียนเพิ่มขึ้น 11.85 ล้านบาท
สินทรัพย์หมุนเวียนมีเงินสดและรายการเทียบเท่าเงินสดลดลง 6.48 ล้านบาท
เงินลงทุนชั่วคราวเพิ่มขึ้น 105.04 ล้านบาท เป็นเงินฝากประจำระยะเวลาไม่เกิน 1
ปีและตราสารทุนถือไว้เพื่อค้า ลูกหนี้การค้าสุทธิลดลง 23.23 ล้านบาท
ตามการปรับตัวของยอดขายที่ชะลอลง สินค้าคงคลังลดลง 44.56 ล้านบาท
จากการควบคุมการบริหารการสั่งซื้อสินค้าและปรับสินค้าคงคลังให้อยู่ในระดับที่เหมาะสมกับภาวะตลาดที่ซบเซา
ส่วนสินทรัพย์หมุนเวียนอื่นเพิ่มขึ้น 4.13 ล้านบาท
สินทรัพย์ไม่หมุนเวียนมีเงินลงทุนระยะยาวอื่นเพิ่มขึ้น 11.24 ล้านบาท
จากการเปลี่ยนแปลงมูลค่าของเงินลงทุนตามหลักมูลค่ายุติธรรม
อสังหาริมทรัพย์เพื่อการลงทุนไม่เปลี่ยนแปลง ส่วนที่ดินอาคารอุปกรณ์สุทธิเพิ่มขึ้น 1.60 ล้านบาท
สินทรัพย์ไม่มีตัวตนสุทธิลดลง 0.45 ล้านบาท สิทธิการเช่าลดลง 2.19 ล้านบาท
ซึ่งเป็นผลจากการตัดจ่ายตามอายุการใช้งาน สินทรัพย์ภาษีเงินได้รอการตัดบัญชี 31.49 ล้านบาท
เพิ่มขึ้น 0.39 ล้านบาท และมีสินทรัพย์ไม่หมุนเวียนอื่นเพิ่มขึ้น 1.28 ล้านบาท

เศรษฐกิจไทยในปี 2557 ขยายตัวในอัตราที่ต่ำมากเมื่อเปรียบเทียบกับปีก่อน
เพราะมีข้อจำกัดด้านการเติบโตจากทั้งปัจจัยภายในและภายนอกประเทศ โดยในช่วงครึ่งแรกของปี
เศรษฐกิจไทยไม่ขยายตัวเนื่องจากปัญหาความขัดแย้งทางด้านการเมืองที่ยืดเยื้อส่งผลกระทบต่อการดำเนินงานบางส่วนของภาครัฐและความเชื่อมั่นของภาคครัวเรือน
ภาคธุรกิจ รวมไปถึงภาคการท่องเที่ยว
ประกอบกับหนี้ครัวเรือนที่อยู่ในระดับสูงทำให้ผู้บริโภคระมัดระวังในการใช้จ่ายและสถาบันการเงินระมัดระวังในการปล่อยสินเชื่อมากขึ้น
นอกจากนี้ การส่งออกสินค้ายังฟื้นตัวช้าตามอุปสงค์ต่างประเทศที่ขยายตัวอย่างค่อยเป็นค่อยไป
รวมทั้งไทยมีข้อจำกัดด้านเทคโนโลยีการผลิต
ภายใต้สถานการณ์ดังกล่าวธุรกิจจึงชะลอการผลิตและการลงทุนใหม่ออกไป

ในช่วงครึ่งหลังของปี 2557
เศรษฐกิจไทยทยอยฟื้นตัวเป็นลำดับจากการใช้จ่ายภายในประเทศและการท่องเที่ยวที่ปรับดีขึ้นภายหลังสถานการณ์ทางการเมืองได้เริ่มคลี่คลายและภาครัฐกลับมาดำเนินการเบิกจ่ายงบประมาณได้ตามปกติ
ประกอบกับมีการขยายการลงทุนของธุรกิจโทรคมนาคมและค้าปลีกเพื่อรองรับการเติบโตของอุปสงค์ในอนาคต
อย่างไรก็ตาม การฟื้นตัวของเศรษฐกิจยังเป็นไปอย่างช้าๆ
เพราะการส่งออกสินค้ายังอ่อนแอตามภาวะเศรษฐกิจประเทศคู่ค้าหลัก โดยเฉพาะภูมิภาคยุโรป จีน
ญี่ปุ่น และกลุ่มตะวันออกกลาง
นอกจากนี้การใช้จ่ายของครัวเรือนยังถูกถ่วงด้วยรายได้เกษตรกรที่ตกต่ำและภาระหนี้ที่สูง
ความเชื่อมั่นของนักท่องเที่ยวยังกลับมาไม่หมดเพราะหลายประเทศยังคงระดับคำเตือนการเดินทางมาไทย
ตลอดจนธุรกิจส่วนใหญ่ยังชะลอการลงทุนเพราะรอการฟื้นตัวของเศรษฐกิจและรอภาครัฐลงทุนในโครงสร้างพื้นฐาน

จากสภาวะเศรษฐกิจที่ต้องเผชิญกับปัจจัยลบและสภาพแวดล้อมเต็มไปด้วยความไม่แน่นอนสูง
มีการเปลี่ยนแปลงอยู่ตลอดเวลา ผู้บริโภคต่างขาดความเชื่อมั่น
จึงได้ชะลอการซื้อสินค้าลงโดยเลือกซื้อสินค้าเท่าที่จำเป็นและบริโภคในปริมาณที่จำกัด
ประกอบกับภาวะการแข่งขันที่นับวันยิ่งทวีความรุนแรงมากยิ่งขึ้น
มีคู่แข่งขันเข้ามาในตลาดอย่างต่อเนื่อง
ถึงแม้ว่าบริษัทมีการทำกิจกรรมส่งเสริมการขายที่เข้มข้นขึ้นในหลากหลายรูปแบบเพื่อกระตุ้นกำลังซื้อแล้วก็ตาม
ก็ยังไม่สามารถเพิ่มรายได้ให้มีการเติบโตได้ซึ่งคู่แข่งหลายรายต่างก็ประสบกับปัญหากำลังซื้อหดตัวเช่นเดียวกัน

นอกจากนี้ยังมีปัจจัยอื่นๆ ที่มีผลกระทบต่อผลการประกอบการทั้งที่ช่วยส่งเสริม
สนับสนุนหรือเป็นอุปสรรคต่อการประกอบธุรกิจ เช่น

1.  การลงทุนภาครัฐในโครงการต่างๆ เช่น
    โครงการลงทุนโครงสร้างพื้นฐานของประเทศและโครงการบริหารจัดการน้ำเกิดการชะลอออกไป
    ราคาพืชผลทางการเกษตรที่อยู่ในระดับต่ำ สถานการณ์ภัยแล้งซ้ำซาก
    การชะลอตัวของการผลิตภาคอุตสาหกรรมซึ่งกระทบต่อรายได้ครัวเรือนโดยเฉพาะในส่วนของการทำงานล่วงเวลา
    สิ่งเหล่านี้มีผลกระทบต่อกำลังซื้อและการจับจ่ายน้อยลง

2.  อัตราเงินเฟ้อเฉลี่ยทั้งปีที่ผ่านมาอยู่ในระดับต่ำและยังชะลอลงในช่วงปลายปีตามราคาพลังงานที่หดตัว
    จึงไม่ส่งผลกระทบต่อค่าครองชีพของประชาชนมากนัก
    ส่วนค่าเงินบาทเคลื่อนไหวผันผวนเมื่อเปรียบเทียบกับเงินสกุลดอลลาร์สหรัฐฯ
    โดยตั้งแต่ต้นปีจนถึงกลางปีเงินบาทมีแนวโน้มแข็งค่าขึ้นก่อนจะปรับอ่อนค่าลงต่อเนื่องจนถึงช่วงปลายปีตามความเชื่อมั่นของนักลงทุนต่อการฟื้นตัวของเศรษฐกิจสหรัฐฯ
    อย่างไรก็ดีการแกว่งตัวของค่าเงินบาทตลอดทั้งปีที่ผ่านมา
    ไม่ส่งผลกระทบอย่างมีนัยสำคัญต่อต้นทุนวัตถุดิบและสินค้าสำเร็จรูปที่นำเข้าจากต่างประเทศ

2.  นโยบายและแผนงานบริษัทในการปรับตัว

    1.  จากสภาพตลาดที่มีการแข่งขันกันอย่างรุนแรงมากยิ่งขึ้น
        ซึ่งมีทั้งคู่แข่งรายเดิมและรายใหม่ที่โถมเข้าสู่ตลาดอย่างต่อเนื่อง
        โดยใช้กลยุทธ์ที่หลากหลายมิติเพื่อช่วงชิงส่วนแบ่งทางการตลาด
        บริษัทได้วางกลยุทธ์เพื่อรักษาฐานลูกค้าเก่า
        พร้อมกับได้พยายามเพิ่มจำนวนกลุ่มลูกค้าใหม่ด้วยการจัดกิจกรรม ณ
        จุดขายเพื่อกระตุ้นให้เกิดการทดลองใช้ผลิตภัณฑ์และการโฆษณาประชาสัมพันธ์แบรนด์สินค้าให้ตรงกลุ่มเป้าหมายเพื่อสร้างการรับรู้และสนใจทดลองใช้สินค้า

    2.  บริษัทยังคงให้ความสำคัญในการคิดค้นพัฒนาผลิตภัณฑ์ที่มีนวัตกรรมโดดเด่น
        เพื่อตอบสนองความต้องการของผู้บริโภคในทุกโอกาสและปรับปรุงคุณภาพการให้บริการในด้านต่างๆ
        เพื่อสร้างความเชื่อมั่นและความพึงพอใจสูงสุดให้กับผู้บริโภค

    3.  ส่งเสริมความรู้ความสามารถของพนักงานในทุกระดับด้วยการจัดอบรมเพิ่มทักษะตามกลยุทธ์การเติบโตของธุรกิจ
        เพื่อให้มีศักยภาพนำพาธุรกิจไปสู่ความเป็นเลิศอย่างยั่งยืน การสร้างทีมงาน Culture
        Working Team เพื่อร่วมรณรงค์การปลูกฝังสร้างค่านิยม 6 งาม
        ภายใต้วัฒนธรรมองค์กร BEAUTY from within
        ร่วมกันกำหนดแผนปฏิบัติการเพื่อให้แต่ละหน่วยงานพร้อมร่วมแรงร่วมใจก้าวไปสู่จุดหมายเดียวกัน
        สร้างวัฒนธรรมการทำงานร่วมกันที่เปิดใจรับฟังและกล้าเสนอแนวคิดในการทำงานใหม่ๆ
        ให้ความสำคัญกับการทำงานร่วมกันเป็นทีมอย่างมืออาชีพ
        ส่งเสริมสนับสนุนให้เกิดการแลกเปลี่ยนแบ่งปันความรู้และเรียนรู้ร่วมกันระหว่างกลุ่มพนักงานในแต่ละสายวิชาชีพผ่านสื่อต่างๆ
        ภายในบริษัทโดยเฉพาะช่องทางการสื่อสาร Intranet Web Board

3.  ผลการดำเนินงานของแต่ละสายผลิตภัณฑ์

ในปี 2557 บริษัทมีรายได้จากการขายรวม 1,419.16 ล้านบาท ลดลงจากปีก่อน 5.81%
โดยมาจาก 2 สายผลิตภัณฑ์หลัก ซึ่งมียอดขายตามลำดับ ดังนี้

1.  ผลิตภัณฑ์เครื่องสำอางและอุปกรณ์เครื่องดนตรี

มียอดขาย 1,226.94 ล้านบาท คิดเป็นสัดส่วนเท่ากับ 86.46% ของยอดขายรวมทั้งบริษัท
เปรียบเทียบกับปีก่อนมีอัตราลดลง 6.14%
ซึ่งเป็นการลดลงจากการชะลอการใช้จ่ายของผู้บริโภคตามสภาวะเศรษฐกิจที่ไม่เอื้ออำนวย
แต่บริษัทยังสามารถรักษาฐานลูกค้าเก่าไว้ได้อย่างเหนียวแน่น
และหากความเชื่อมั่นในประเทศฟื้นตัวเมื่อไรก็จะสามารถสร้างยอดขายในระดับที่สูงขึ้นต่อไป

2.  ผลิตภัณฑ์เสื้อผ้า

มียอดขาย 192.22 ล้านบาท คิดเป็นสัดส่วนเท่ากับ 13.54% ของยอดขายรวมทั้งบริษัท
เปรียบเทียบกับปีก่อนมีอัตราลดลง 3.68% สาเหตุหลักมาจากสถานการณ์ทางการเมืองในครึ่งปีแรก
และสภาวะการอุปโภคบริโภคในครึ่งปีหลังชะลอลง ผู้บริโภคระมัดระวังในการจับจ่าย

4.  ผลการดำเนินงานเปรียบเทียบกับประมาณการ

ในปีที่ผ่านมา
บริษัทไม่ได้แสดงประมาณการผลการดำเนินงานไว้ในแบบแสดงรายการข้อมูลการเสนอขายหลักทรัพย์

5.  การรายงานผลของผู้สอบบัญชีรับอนุญาต

ในปีที่ผ่านมา
ผู้สอบบัญชีรับอนุญาตได้ตรวจสอบงบการเงินของบริษัทและแสดงความเห็นว่างบการเงินดังกล่าวถูกต้องตามที่ควรในสาระสำคัญตามมาตรฐานการรายงานทางการเงิน

6.  การเปลี่ยนแปลงนโยบายการบัญชีที่สำคัญ

การเปลี่ยนแปลงนโยบายการบัญชีในปี 2557
ไม่ส่งผลกระทบอย่างเป็นสาระสำคัญต่อการรายงานงบการเงินของบริษัท

2.  ความสามารถในการทำกำไร

    1.  รายได้

ในปี 2557 บริษัทมีรายได้รวม 1,459.44 ล้านบาท เปรียบเทียบกับปีก่อนลดลง 96.33 ล้านบาท
คิดเป็นอัตราส่วนลดลง 6.19% รายได้หลักมาจากยอดขาย 1,419.16 ล้านบาท ซึ่งลดลงจากปีก่อน
5.81% โดยมาจาก 2 สายผลิตภัณฑ์หลักที่กล่าวถึงข้างต้น

2.  ต้นทุนขายและค่าใช้จ่าย

ในปี 2557 ที่ผ่านมา มีต้นทุนสินค้าขาย 724.95 ล้านบาท คิดเป็นสัดส่วน 51.08%
ของยอดขายสุทธิซึ่งลดลงจากปีก่อน 0.30% มาจากการเพิ่มสัดส่วนยอดขายสินค้าที่มีอัตราต้นทุนต่ำ
ส่วนค่าใช้จ่ายในการขายและบริหารมีจำนวนทั้งสิ้น 616.77 ล้านบาท โดยลดลงจากปีก่อน 6.03%
มาจากการควบคุมหมวดพนักงานและบริหารการใช้จ่ายอย่างระมัดระวังในหมวดส่งเสริมการตลาด

ในปีที่ผ่านมา บริษัทไม่มีภาระดอกเบี้ยจ่าย เนื่องจากบริษัทมีสภาพคล่องอยู่ในระดับที่ดีมาก
โดยเป็นผลมาจากความสามารถในการบริหารจัดการกระแสเงินสดที่มีประสิทธิภาพ

3.  รายได้อื่นๆ

รายได้ซึ่งไม่ได้เกิดจากการดำเนินงานตามปกติมี 40.28 ล้านบาท ลดลงจากปีก่อน 8.72 ล้านบาท
หรือลดลง 17.79% โดยมาจากรายได้จากเงินชดเชยค่าใช้จ่าย

4.  กำไร

เมื่อนำรายได้จากการขายหักลบกับต้นทุนสินค้าขาย ค่าใช้จ่ายในการขายและบริหารแล้ว
บริษัทมีกำไรจากการดำเนินงาน 77.45 ล้านบาท เพิ่มขึ้นจากปีก่อน 1.12 ล้านบาท คิดเป็น
1.46% เนื่องจากเหตุผลที่กล่าวมาข้างต้น ในขณะที่รายได้อื่นๆ ลดลง
ส่งผลให้มีกำไรก่อนภาษีเงินได้นิติบุคคล 117.73 ล้านบาท ลดลงจากปีก่อน 7.60 ล้านบาท
หรือคิดเป็น 6.06% และเมื่อหักภาษีเงินได้นิติบุคคลแล้วคงเหลือกำไรสุทธิ 95.49 ล้านบาท
ลดลงจากปีก่อน 5.80%

หากเปรียบเทียบกับงบกระแสเงินสด
อัตราส่วนของเงินสดสุทธิจากการดำเนินงานต่อกำไรสุทธิมีจำนวน 1.59 เท่า เพิ่มขึ้นจากปีก่อน
0.89 เท่า ซึ่งถือว่าอยู่ในระดับที่ดีมาก

5.  อัตราผลตอบแทนต่อผู้ถือหุ้น

บริษัทจ่ายเงินปันผลสำหรับปี 2556 เป็นจำนวนเงิน 48.00 ล้านบาท เปรียบเทียบสัดส่วนเท่ากับ
47.35% ของกำไรสุทธิในปี 2556 ซึ่งสอดคล้องกับนโยบายการจ่ายเงินปันผลของบริษัท

3.  ความสามารถในการบริหารสินทรัพย์

    1.  คุณภาพของลูกหนี้

  ลูกหนี้การค้าที่มีอายุเกิน 3 เดือน จำนวนเงิน 11.42 ล้านบาท มีสัดส่วนมีเพียง 6.08%
  ของลูกหนี้การค้าทั้งหมด เปรียบเทียบกับปีก่อนลดลง 25.03%
  สะท้อนให้เห็นถึงการบริหารสินเชื่อที่มีประสิทธิภาพดียิ่งขึ้น
  มีการติดตามเร่งรัดการจัดเก็บเงินอย่างใกล้ชิด
  บริษัทได้ตั้งค่าเผื่อหนี้สงสัยจะสูญโดยใช้เกณฑ์เดียวกันกับปีก่อนเป็นจำนวนเงิน 8.31 ล้านบาท

2.  สินค้าคงเหลือและการด้อยค่า

  ณ สิ้นปี มีสินค้าคงคลัง 235.74 ล้านบาท
  บริษัทมีการสำรองค่าเผื่อด้อยค่าของสินค้าโดยใช้เกณฑ์เดียวกับปีก่อน โดยปีนี้มียอดสำรองคงค้าง
  2.73 ล้านบาท คิดเป็นสัดส่วน 1.16%

3.  การลงทุน

  ในปีที่ผ่านมา
  บริษัทไม่ได้มีรายการลงทุนเพิ่มที่มีนัยสำคัญเนื่องจากสถานการณ์ทางการเมืองและภาวะเศรษฐกิจที่ไม่เอื้ออำนวย
  อย่างไรก็ดีหากสภาพตลาดภายนอกโดยรวมปรับตัวดีขึ้น บริษัทก็พร้อมที่จะขยายการลงทุน

4.  สภาพคล่องและแหล่งเงินทุน

    1.  ความเหมาะสมของโครงสร้างเงินทุน

        1.  โครงสร้างเงินทุน

บริษัทมีอัตราส่วนหนี้สินต่อส่วนของผู้ถือหุ้น (Debt to Equity) เพียง 0.40 เท่า
และยังลดลงจากปีก่อน อีกทั้งไม่มีภาระเงินกู้ยืมคงค้าง
ตัวชี้วัดเหล่านี้แสดงให้เห็นถึงโครงสร้างทางการเงินที่ดีและมีฐานะทางการเงินที่แข็งแกร่ง
หากโอกาสทางธุรกิจเอื้ออำนวยและมีผลตอบแทนทางเศรษฐกิจที่คุ้มค่า
บริษัทก็จะมีความสามารถในการขยายการลงทุนโดยใช้เงินสะสมที่มีอยู่ควบคู่กับการใช้เงินกู้ยืมจากสถาบันทางการเงินได้อย่างแน่นอน

2.  ส่วนของผู้ถือหุ้น

สิ้นปี 2557 ส่วนของผู้ถือหุ้นมีมูลค่า 778.53 ล้านบาท เพิ่มขึ้นจากปีก่อน 48.90
ล้านบาทหรือเท่ากับ 6.70% โดยเป็นการเพิ่มขึ้นจากกำไรสุทธิประจำปี 95.49
ล้านบาทและผลกำไรที่ยังไม่เกิดขึ้นจากการเปลี่ยนแปลงมูลค่าเงินลงทุนตามหลักมูลค่ายุติธรรม 1.77
ล้านบาท
หักด้วยภาษีเงินได้เกี่ยวกับผลต่างจากการเปลี่ยนแปลงในมูลค่ายุติธรรมของเงินลงทุนเผื่อขาย 0.35
ล้านบาท หักลดการจ่ายเงินปันผลสำหรับปี 2556 จำนวนเงิน 48.00 ล้านบาท

3.  กระแสเงินสด

ในปี 2557 มีเงินสดสุทธิจากกิจกรรมดำเนินงาน 151.69 ล้านบาท เพิ่มขึ้นจากปีก่อนจำนวน
80.70 ล้านบาท เนื่องมาจากการลดลงของลูกหนี้การค้าและสินค้าคงคลัง
เงินสดสุทธิใช้ไปจากกิจกรรมลงทุนมีทั้งสิ้น 110.16 ล้านบาท เพิ่มขึ้นจากปีก่อน 94.84 ล้านบาท
ส่วนใหญ่เป็นเงินฝากประจำระยะเวลาไม่เกิน 1 ปี
ส่วนเงินสดสุทธิใช้ไปในกิจกรรมจัดหาเงินมีทั้งสิ้น 48.00 ล้านบาท
ซึ่งเป็นการจ่ายเงินปันผลให้ผู้ถือหุ้น เมื่อรวมกับเงินสดต้นปีแล้วมีเงินสดคงเหลือ ณ สิ้นปี 74.97
ล้านบาท

4.  หนี้สิน

สิ้นปี 2557 บริษัทไม่มีเงินกู้ยืมจากสถาบันการเงินคงค้าง และในระหว่างปีก็ไม่มีการกู้ยืมเงินเลย
จึงไม่มีความเสี่ยงจากความผันผวนของอัตราแลกเปลี่ยนหรืออัตราดอกเบี้ย
บริษัทย่อมจะไม่มีปัญหาในการชำระดอกเบี้ยอย่างแน่นอนหากต้องใช้เงินกู้ยืมบ้างในบางโอกาส
ส่วนหนี้สินที่มีอยู่ส่วนใหญ่เป็นเจ้าหนี้การค้าซึ่งบริษัทได้ชำระตรงตามกำหนดเวลาเสมอ

2.  สภาพคล่องและความสามารถในการชำระหนี้

ณ สิ้นปี 2557 อัตราส่วนสภาพคล่องเท่ากับ 3.22 เท่า เพิ่มขึ้นจากปีก่อน 0.22 เท่า
และอัตราส่วนสภาพคล่องหมุนเร็วเท่ากับ 1.22 เท่า ลดลงจากปีก่อน 0.11 เท่า
อัตราส่วนทั้งสองยังคงมีสภาพคล่องในระดับที่สูงมากและเงินทุนหมุนเวียนยังมีอยู่อย่างเพียงพอ
หากมองในภาพรวม Cash Cycle จะเฉลี่ยอยู่ที่ 112 วัน เปรียบเทียบกับปีก่อนมีค่าไม่เปลี่ยนแปลง

เนื่องจากสินทรัพย์หมุนเวียนมีมูลค่า 748.34 ล้านบาท สูงกว่าหนี้สินหมุนเวียนเป็นจำนวนเงิน
515.94 ล้านบาท
และบริษัทไม่มีภาระหนี้สินเงินกู้ยืมเลยย่อมเป็นเครื่องบ่งชี้ให้เห็นถึงความเพียงพอของสภาพคล่องและความสามารถในการชำระหนี้ได้อย่างชัดเจน

5.  ปัจจัยและอิทธิพลหลักที่อาจมีผลต่อผลการดำเนินงานหรือฐานะการเงินในอนาคต

จากการติดตามแหล่งข้อมูลต่างๆ ได้คาดการณ์เกี่ยวกับสภาวะเศรษฐกิจไทยในปี 2558 ว่า
มีแนวโน้มฟื้นตัวอย่างค่อยเป็นค่อยไป โดยมีอุปสงค์ภายในประเทศเป็นแรงหนุนที่สำคัญ
โดยเฉพาะการใช้จ่ายและการลงทุนของภาครัฐจะเป็นแรงขับเคลื่อนหลักจากแผนโครงการลงทุนขนาดใหญ่ทั้งสาธารณูปโภคและโครงสร้างพื้นฐานของประเทศซึ่งเป็นแผนการลงทุนระยะยาว
อีกทั้งยังจะช่วยสร้างความเชื่อมั่นและบรรยากาศที่ดีต่อการลงทุนของภาคเอกชน
ขณะที่การใช้จ่ายภาคเอกชนจะได้รับอานิสงส์จากราคาน้ำมันที่ลดลง
ส่วนภาคการท่องเที่ยวน่าจะมีแนวโน้มขยายตัวด้วยการออกแคมเปญกระตุ้นการท่องเที่ยวโดยกำหนดเป็นปีท่องเที่ยววิถีไทย
เพื่อโปรโมตภาพลักษณ์อันดีงามของประเทศไทยให้เลื่องลือไปทั่วโลก
นอกจากนี้มาตรการกระตุ้นเศรษฐกิจของภาครัฐ
ทั้งการปรับเพิ่มเงินเดือนข้าราชการและเจ้าหน้าที่รัฐทั้งระบบ
การปรับเพิ่มเบี้ยหวัดบำนาญข้าราชการชั้นผู้น้อย 4% การปรับโครงสร้างเงินเดือนลูกจ้างรัฐวิสาหกิจ
การคงอัตราภาษีเงินได้บุคคลธรรมดา 7 ขั้น ที่มีอัตรา 0-35%
ยังจะช่วยเพิ่มรายได้และกำลังซื้อของประชาชนเพิ่มขึ้น
ประกอบกับนโยบายการเงินที่ยังผ่อนปรนจะช่วยสนับสนุนการฟื้นตัวของเศรษฐกิจ

ส่วนอุปสงค์ด้านต่างประเทศ
ยังมีปัจจัยเสี่ยงจากสถานการณ์เศรษฐกิจโลกที่ค่อนข้างเปราะบางและเป็นปัจจัยที่อาจจะกดดันการขยายตัวทางเศรษฐกิจของไทย
ทั้งปัญหาความผันผวนของตลาดการเงินโลก
การชะลอลงของเศรษฐกิจประเทศพัฒนาแล้วและเศรษฐกิจประเทศตลาดเกิดใหม่
รวมไปถึงปัญหาภายในประเทศซึ่งเป็นปัญหาในเชิงโครงสร้างที่จะบั่นทอนความสามารถในการแข่งขันลงไปเรื่อยๆ
ทั้งจากค่าแรงที่เพิ่มสูงขึ้น ภาวะตลาดแรงงานตึงตัว และระดับความพร้อมของเทคโนโลยี

อย่างไรก็ดี บริษัทจะดำเนินกิจการด้วยความไม่ประมาท
โดยคำนึงถึงปัจจัยความเสี่ยงในการประกอบธุรกิจอย่างรอบด้าน
บริหารองค์กรอย่างระมัดระวังด้วยการตระเตรียมความพร้อมไว้ล่วงหน้าเพื่อรับมือกับสถานการณ์ต่างๆ
ที่จะเกิดขึ้น พินิจพิเคราะห์ปัญหาต่างๆ อย่างละเอียดรอบคอบด้วยความมีเหตุผล
กำหนดแผนฉุกเฉินรองรับกับเหตุการณ์กรณีเลวร้าย ยึดหลักการกำกับดูแลกิจการที่ดี
มุ่งมั่นพัฒนานำเสนอสินค้าและบริการให้ตรงกับความต้องการของผู้บริโภคเพื่อสร้างความพึงพอใจและเกิดความประทับใจสูงสุด
เน้นการติดตามผลจากระบบสารสนเทศในด้านต่างๆ
เพื่อนำมาใช้ในการตัดสินใจและแก้ไขปัญหาได้อย่างทันเหตุการณ์
เพิ่มพูนทักษะและพัฒนาศักยภาพของพนักงานให้บริหารงานได้อย่างมืออาชีพ
เสริมสร้างบรรยากาศการทำงานที่ดีเพื่อให้เกิดพลังร่วมและพร้อมที่จะก้าวไปสู่ความสำเร็จร่วมกันอย่างยั่งยืนตลอดไป